《舟中夜雪读正卿教授近诗辄赋鄙句并以为别》
宋代·王铚

百年半羇栖，轻与故山别。
回首千万峰，飞云不可越。
弭棹濠上亭，非乡怆时节。
朝号迥野风，夜听孤舟雪。
湿薪无暖焰，浊泪共明灭。
痴坐增洒然，何以慰清绝。
斯时咏君诗，心抱益澄沏。
未从观鱼庄，先得驭风列。
荆玉出此邦，谁献复谁刖。
山川漫奇丽，文物久销歇。
君词吐白虹，神宝疑不没。
我欲赓余思，景好句逾拙。
如逢勾漏令，未得丹砂诀。
万里烟云开，扬舲及明发。
荆山自兹远，云涛渺天末。
两地见梅花，相思不同折。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。